Агенцијата за заштита на правото на слободен пристап до информациите од јавен карактер, врз основа на член 109 став 9 од Законот за општата управна постапка (“Службен весник на Република Македонија“ бр. 124/2015), а согласно член 27и член 34 став 1 од Законот за слободен пристап до информации од јавен карактер (“Службен весник на Република Северна Македонија“ бр. 101/2019), и согласно Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр.60/20) постапувајќи по Жалбата изјавена од М. И., поднесена преку застапник Соња Ѓурчиноска, адвокат од Гостивар, против Решението на Општина Гостивар, по предметот Барање за пристап до информации од јавен карактер, на 13.07.2023 година, го донесе следното

**Р Е Ш Е Н И Е**

1. Жалбата изјавена од М. И., поднесена преку застапник Соња Ѓурчиноска, адвокат од Гостивар, против Решението на Општина Гостивар бр. 11-1491/2 од 05.07.2023 година, заведена во Агенцијата под бр.08-265 на 07.07.2023 година, по предметот Барање за пристап до информации од јавен карактер, **СЕ УВАЖУВА и предметот се враќа на повторно постапување пред првостепениот орган.**
2. Решението на Имателот на информација бр.11-1491/2 од 05.07.2023 година **СЕ ПОНИШТУВА.**
3. **Имателот на информации е должен да го спроведе ова Решение во рок од 15 дена од денот на неговиот прием и за истото да ја извести Агенцијата.**

**О Б Р А З Л О Ж Е Н И Е**

Како што е наведено во Жалбата, М. И., на 20.06.2023 година поднел Барање за пристап до информации од јавен карактер до Општина Гостивар, со кое побарал по пошта или е-маил да му достави препис од следната информација:

„Решение за отстранување на градба на име на инвеститорот А.И. од Гостивар по ИП1.Бр.27-11 од ден 30.05.2023 година.“

Постапувајќи по ова Барање, Имателот на информации на Барателот му доставил Решение бр.11-1491/2 на 05.07.2023 година со кое се обива Барањето на Барателот. Во Решението е наведено дека: „..Од страна на Секторот за урбанизам, сообраќај, комунални дејности и заштита на животната средина сме информирани дека бараното решение веќе е доставено до интересираната странка, и дека постапката е во тек.“

Незадоволен од наведеното Решение, Барателот на информации во законски предвидениот рок поднесе Жалба, заведена во архивата на Агенцијата под бр.08-265 на 07.07.2023 година. Во Жалбата е наведено: „...Појаснуваме дека во оваа постапка заведена пред овластениот градежен инспектор при Општина Гостивар, по поднесена Пријава за бесправна градба и барање за постапување од страна на жалитетлот М. И., против инвеститорот А. И. од Гостивар, кој е бесправен градител, овластениот градежен инспектор откако со свој Записник за констатација утврди дека изведената градба од инвеститорот А. И. е без Одобрение за градба, донел и Решение за остранување на градба на име на инвеститорот А. И. ... кое му е испратено на негова адреса, а пријавителот М. И. е Известен само писмено дека такво Решение е донесено и дека е испратено до инвеститорот А.И. под горниот број и датум...“

Агенцијата со електронски допис бр.08-265 од 07.07.2023 година, ја препрати Жалбата до Имателот на информации и побара во рок од 7 дена да се произнесе по истата и до Агенцијата да ги достави сите списи во врска со предметот.

Имателот на информации истиот ден до Агенцијата достави емаил на кој наведува дека: „е поднесено писмено барање до овластен градежен инспектор при Општина Госитвар како имател на информации, значи ако е информации од јавен карактер треба да се поднесе до службеното лице за посредување при остварување на правото на слободен пристап до информации од јавен карактер, затоа што барателот не е стрнка во оваа постапк, а Општината го има направено својата работа, истото решение ја има доставено до странката која е во постапка“.

Агенцијата за заштита на правото на слободен пристап до информациите од јавен карактер, согласно одредбите од Законот за слободен пристап до информации од јавен карактер ја разгледа Жалбата изјавена од Барателот на информацијата, истата **ЈА УВАЖИ, Решението на Имателот на информации го поништи и предметот го врати на повторно постапување пред првостепениот орган,** поради следното:

По разгледувањето на Жалбата и сите списи во врска со предметот, Агенцијата утврди дека Имателот на информации не постапил правилно по Барањето за пристап до информации од јавен карактер, поради следните причини:

Кога Имателот на информации веќе се впуштил во постапување по однос на предметното барање согласно одредбите на Законот за слободен пристап до информации од јавен карактер, бил должен да го земе во предвид членот 6 став 1 алинеја од 1 до 5 од Законот, каде таксативно се наведени исклучоците согласно кои може да одбие пристап до бараната информација.

Во конкретниот случај, Имателот на информации одбива пристап до бараната информации со образложение дека „барането решение веќе е доставено до интересираната странка, и дека постапката е во тек“, за кое Агенцијата му укажува на Имателот на информации дека Законот за слободен пристап до информации од јавен карактер не познава ваков исклучок.

Согласно горенаведеното, Агенцијата му укажува на Имателот на информации дека кога се одбива пристап согласно член 6 став 1 од истиот Закон, се спроведува и задолжителниот тест на штетност кој е регулиран во член 3 точка 6 и член 6 став 3 од Законот за слободен пристап до информации од јавен карактер.

Агенцијата му укажува на Имателот на информации дека, при повторното постапување доколку бараната информација има лични податоци, е должен да му ја достави бараната информација со анонимизирање на личните податоци.

Имено, Имателот на информации е должен да постапи согласно член 6 став 4 од Законот за слободен пристап до информации од јавен карактер, каде е утврдено дека: „ако документот или негов дел содржи информации од ставот 1 на овој член, што можат да се одвојат од документот без притоа да се загрози неговата безбедност, имателот на информации ги одвојува тие информации од документот и го известува барателот за содржината на останатиот дел од документот“.

Согласно член 3 алија 2 од Законот за слободен пристап до информации од јавен карактер „информација од јавен карактер е информација во било која форма што ја создал или со која располага имателот на информацијата согласно со неговите надлежности.“

При повторното постапување по предметот, Имателот на информации е должен одново да го разгледа Барањето за пристап до информации од јавен карактер, целосно да постапи по истото, како и да постапи по укажувањата на Агенцијата.

Што се однесува пак до наводите на содржани во жалбата на барателот на информации, поднесена преку полномошник, адвокат м-р Соња Ѓурчиноска, дека Решението за отстранување на градба, ИП1 број 27-11 од 30.05.2023 година, им е нужно потребен како доказ пред надлежен Основен суд Гостивар, ОЈО Гостивар, извршител и др. надлежни органи, Агенцијата им укажува на барателот на информации и неговиот адвокат, дека доказите за водење на судски, управни и други постапки во име и за сметка на своите клиенти треба да ги обезбедуваат преку примена на материјалните закони, како Законот за адвокатура, Законот за парничната постапка, Закон за кривичната попстапка и други материјални закони и подзаконски акти, а не преку неоснована и несоодветна примена на Законот за слободен пристап до информации од јавен карактер, за остварување на лични, индивидуални, приватни цели и добивка.

Остварувањето на јавниот интерес и јавниот карактер на информациите подразбира остварување на интересот на пошироката заедница како целина, којшто има првенство пред индивидуалните потреби и права на поединците.

Агенцијата укажува дека целта на Законот за слободен пристап до информации од јавен карактер и на Упатството за спроведување на Законот за слободен пристап до информации од јавен карактер, е на физичките и правните лица да им се овозможи да го остварат правото на слободен пристап до информации од јавен карактер и обезбедат јавност и отвореност во работењето на органите, за начинот на користење и трошење на јавните пари, парите на граѓаните, да се овозможи учество на граѓаните во креирањето и водењето на јавните политики и слично.

Согласно сето погоре наведено, Агенцијата за заштита на правото за слободен пристап до информации од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение странката може да поведе управен спор пред Управниот суд во рок од 30 дена.

**Директор,**

 **Пламенка Бојчева**